**Εργαστήριο 2: Μπορεί να σωθεί ο πλανήτης;**

**Προτεινόμενο βιβλίο:** Μανιέρου, Μ.(2020). *Ας σώσουμε τον πλανήτη μας*, Αθήνα: Σαββάλας

**Χρόνος υλοποίησης:** 2 διδακτικές ώρες

**Λέξεις κλειδιά:** ρύπανση, οικολογική μετακίνηση, βιοποικιλότητα, ανακύκλωση, καθαρή ενέργεια

**Key words:** Pollution, sustainable mobility, biodiversity, recycling, clean energy

**Τρόπος υλοποίησης εργαστηρίου:** Κάθε φύλλο εργασίας θίγει βασική περιβαλλοντική ορολογία και καλλιεργεί τον περιβαλλοντικό αλφαβητισμό των μαθητών/τριων, εστιάζοντας στο σπουδαίο ζήτημα της κλιματικής αλλαγής. Με την υλοποίηση των φύλλων εργασίας ο/η εκπαιδευτικός στοχεύει να εστιάσει σε καθημερινά ζητήματα και να δώσει στους/στις μαθητές/τριες στάσεις ζωής, ώστε να υιοθετήσουν μια υπεύθυνη περιβαλλοντική συμπεριφορά και στην συνέχεια να λειτουργήσουν ως υπεύθυνοι/ες περιβαλλοντικοί διαχειριστές/στριες. Πιο συγκεκριμένα, η 1η διδακτική ώρα αφορά την εξερεύνηση της γνώσης μέσα από την ανάγνωση του προτεινόμενου βιβλίου από τον/την εκπαιδευτικό και την συζήτηση με τους/τις μαθητές/τριες. Η 2η διδακτική ώρα αφορά την υλοποίηση μιας από τις προτεινόμενες δραστηριότητες. Είναι στην κρίση του/της κάθε εκπαιδευτικού ποια δραστηριότητα θα διαλέξει ανάλογα με την δυναμική της τάξης. Στο συγκεκριμένο φύλλο μπορούν οι δράσεις τούτες να πραγματοποιηθούν και ως δραστηριότητες επέκτασης.

**1η διδακτική ώρα**

*Κάλυψη Γνώσης και Συζήτηση (45’)*

Ο/η εκπαιδευτικός εξηγεί την σημασία της προστασίας του περιβάλλοντος και την διατήρηση των φυσικών λειτουργιών ως βασική προϋπόθεση για την επιβίωση και την ποιότητα ζωής στον πλανήτη. Πραγματοποιεί ανάγνωση του σχετικού βιβλίου, δείχνει εικόνες στους/στις μαθητές/τριες και επεξηγεί τους όρους, ρύπανση, οικολογική μετακίνηση, βιοποικιλότητα, ανακύκλωση, επανάχρηση, πρόληψη και καθαρή ενέργεια. Ακολουθεί συζήτηση με τους/τις μαθητές/τριες για την αξία της προστασίας της φύσης και την διατήρηση των οικοσυστημάτων.

**2η διδακτική ώρα**

*Δραστηριότητα: Δημιούργησε τον «Σούπερ Ήρωα Δράσης για το Κλίμα!» (45΄)*

Ο/Η εκπαιδευτικός, μετά την ανάγνωση του βιβλίου «Ας σώσουμε τον πλανήτη μας» στην ολομέλεια της τάξης και την ταυτόχρονη προβολή των εικόνων του βιβλίου, ενθαρρύνει τη συζήτηση και το διάλογο με τους/τις μαθητές/τριες. Κατά τη διάρκεια της συζήτησης, δίνεται ιδιαίτερη έμφαση στις καλές πρακτικές για την προστασία του περιβάλλοντος, όπως αυτές παρουσιάζονται στο βιβλίο.

Στη συνέχεια, ο/η εκπαιδευτικός ενθαρρύνει τους/τις μαθητές/τριες να υιοθετήσουν τον ρόλο του «Σούπερ Ήρωα Δράσης για το Κλίμα!». Οι μαθητές/τριες χωρίζονται σε ομάδες, ανάλογα με τη δυναμική της τάξης. Μέσα από τη μέθοδο του καταιγισμού ιδεών, κάθε ομάδα καταγράφει τρεις λέξεις ή φράσεις που συνδέονται με τη φράση: «Προστασία του περιβάλλοντος». Στη συνέχεια, οι μαθητές/τριες σχεδιάζουν και εικονογραφούν τον δικό τους «Σούπερ Ήρωα Δράσης για το Κλίμα!», επιλέγοντας ως μότο του μία από τις λέξεις ή φράσεις που έχουν καταγράψει. Τέλος, κάθε ομάδα ορίζει έναν/μια εκπρόσωπο, ο/η οποίος/α παρουσιάζει το τελικό αποτέλεσμα στους/στις συμμαθητές/τριες.

**Εναλλακτικές δραστηριότητες / Δραστηριότητες επέκτασης**

*1η Δραστηριότητα: Δημιούργησε «Ένα καλό σχέδιο δράσης» (45’)*

Ο/Η εκπαιδευτικός χωρίζει τους/τις μαθητές/τριες σε ομάδες, λαμβάνοντας υπόψη τη δυναμική της τάξης, και τους ζητά να φανταστούν έναν ήρωα με υπερδυνάμεις, όπως για παράδειγμα να καθαρίζει τον αέρα ή να μεταμορφώνει τα αυτοκίνητα σε ποδήλατα. Κάθε ομάδα αποφασίζει ποια υπερδύναμη θα έχει ο ήρωάς της, προχωρά στη ζωγραφική και στην καλλιτεχνική του αποτύπωση, εκφράζοντας τη δημιουργικότητά της με τον τρόπο που επιθυμεί. Τέλος, κάθε ομάδα ορίζει έναν/μια εκπρόσωπο, ο/η οποίος/α παρουσιάζει το τελικό έργο στους/στις συμμαθητές/τριες.

*2η Δραστηριότητα: Αραχνο-ιστορία «Πως μπορούμε να σώσουμε τον πλανήτη;» (45’)*

Ο/η εκπαιδευτικός ζητάει από τους/τις μαθητές/τριες να σχηματίσουν έναν κύκλο, ο οποίος συμβολίζει την ενότητα και κρατάει ένα νήμα το οποίο συμβολίζει την σύνδεση όλων μας στον πλανήτη. Οι μαθητές/τριες καλούνται να πουν την δική τους πρόταση για το πως θα προστατέψουν έμπρακτα τον πλανήτη Γη, ενώ ο/η εκπαιδευτικός/τρια σημειώνει σ’ ένα χαρτί τις προτάσεις τους. Ο κάθε μαθητής/τρια κρατάει το κουβάρι με το νήμα και λέει την πρόταση του. Στη συνέχεια κρατώντας την άκρη του νήματος, ρίχνει το κουβάρι σε ένα/μια συμμαθητή/τρια. Ο/η μαθητής/τρια που θα πάρει το κουβάρι συνεχίζει την ιστορία, συμπληρώνοντας μία ή περισσότερες προτάσεις και κρατώντας με τη σειρά του το νήμα, ρίχνει το κουβάρι σε κάποιο/α συμμαθητή/τρια που βρίσκεται στον κύκλο. Η δράση συνεχίζεται μέχρι να συμμετάσχουν όλα τα παιδιά, με αποτέλεσμα να δημιουργηθεί ένας ιστός αράχνης μέσα στον κύκλο. Στο τέλος, ο/η εκπαιδευτικός καλείται να διαβάσει την ιστορία. Ο/η εκπαιδευτικός μπορεί να στηρίξει τους μαθητές σύμφωνα με τον δεκάλογο των οικολογικών συμβουλών που δίνονται στο βιβλίο.

**Παράρτημα**