**Εργαστήριο 3: Ο πλανήτης Γη εκπέμπει S.O.S.**

**Προτεινόμενο βιβλίο:** Ντέινς, Κ. (2021). *Αγαπάμε τον πλανήτη μας*, Αθήνα: Ψυχογιός Α.Ε.

**Χρόνος υλοποίησης:** 2 διδακτικές ώρες

**Λέξεις κλειδιά:** Φυσικοί πόροι, θερμότητα, αέρια του θερμοκηπίου, εξαφάνιση ειδών, γεωργία

**Key words:** Natural resources, heat, global warming, species extinction, agriculture

**Τρόπος υλοποίησης εργαστηρίου:** Κάθε φύλλο εργασίας θίγει βασική περιβαλλοντική ορολογία και καλλιεργεί τον περιβαλλοντικό αλφαβητισμό των μαθητών, εστιάζοντας στο σπουδαίο ζήτημα της κλιματικής αλλαγής. Με την υλοποίηση των φύλλων εργασίας ο/η εκπαιδευτικός στοχεύει να εστιάσει σε καθημερινά ζητήματα και να δώσει στους/στις μαθητές/τριες στάσεις ζωής, ώστε να υιοθετήσουν μια υπεύθυνη περιβαλλοντική συμπεριφορά και στην συνέχεια να λειτουργήσουν ως υπεύθυνοι/ες περιβαλλοντικοί διαχειριστές/στριες. Πιο συγκεκριμένα, η 1η διδακτική ώρα αφορά την εξερεύνηση της γνώσης με την ανάγνωση του προτεινόμενου βιβλίου από τον/την εκπαιδευτικό και την συζήτηση με τους/τις μαθητές/τριες. Η 2η διδακτική ώρα αφορά την υλοποίηση μιας από τις προτεινόμενες δραστηριότητες. Είναι στην κρίση του/της κάθε εκπαιδευτικού ποια δραστηριότητα θα επιλέξει ανάλογα με την δυναμική της τάξης. Στο συγκεκριμένο φύλλο μπορούν οι παρούσες δράσεις να πραγματοποιηθούν και ως δραστηριότητες επέκτασης.

**1η διδακτική ώρα**

*Κάλυψη Γνώσης και Συζήτηση (45’)*

Ο/η εκπαιδευτικός εξηγεί την σημασία της προστασίας του περιβάλλοντος και την σπουδαιότητα της φροντίδας του πλανήτη μας, ως το μοναδικό μας σπίτι. Αφού πραγματοποιήσει ανάγνωση του βιβλίου, δείχνει εικόνες στους/στις μαθητές/τριες, παρακινώντας τους να ανακαλύψουν αιτίες, επιπτώσεις που οφείλουν να γνωρίζουν και να αποφεύγουν, αλλά και καλές πρακτικές που αξίζει να υιοθετούν για την διατήρηση της φυσικής μας κληρονομιάς.

**2η διδακτική ώρα**

*Δραστηριότητα: Τα συννεφόλεξα του περιβάλλοντος (45’)*

Ο/η εκπαιδευτικός έπειτα της ανάγνωση του βιβλίου «Αγαπάμε τον πλανήτη μας» στην ολομέλεια των μαθητών, δείχνοντας συγχρόνως και τις εικόνες του βιβλίου στους μαθητές/τριες, μέσα από διάλογο επεξηγεί τον όρο «κλιματική αλλαγή», και αναδεικνύει τις καλές πρακτικές που μπορούν να υιοθετήσουν οι μαθητές/τριες με σκοπό την προστασία του περιβάλλοντος. Έπειτα ο/η εκπαιδευτικός χωρίζει τους/τις μαθητές/τριες σε ομάδες, ανάλογα με την δυναμική της τάξης και χρησιμοποιώντας την τεχνική καταιγισμού ιδεών ζητείται από τους/τις μαθητές/τριες να καταγράψουν στα συννεφόλεξα (Παράρτημα Ι) τρεις λέξεις ή φράσεις οι οποίες να σχετίζονται με καλές πρακτικές για την προστασία του περιβάλλοντος και τρεις λέξεις ή φράσεις οι οποίες να σχετίζονται με αιτίες ρύπανσης του περιβάλλοντος. Η κάθε ομάδα ορίζει έναν/μια εκπρόσωπο ο/η οποίος/α παρουσιάζει το τελικό προϊόν στους/στις συμμαθητές/τριες τους.

**Εναλλακτικές δραστηριότητες / Δραστηριότητες επέκτασης**

*1η Δραστηριότητα: «Η καρέκλα της Γης» (45’)*


Η δραστηριότητα πραγματοποιείται με την τεχνική της δραματοποίησης και συγκεκριμένα με την θεατρική τεχνική- καρέκλα των ερωτήσεων. Ο/η εκπαιδευτικός αναλαμβάνει τον ρόλο της Γης και κάθεται σε μια καρέκλα στο κέντρο της τάξης. Οι μαθητές/τριες γίνονται «δημοσιογράφοι» και του/της απευθύνουν ερωτήσεις σχετικά με την κλιματική αλλαγή, την εκμετάλλευση φυσικών πόρων, την εξαφάνιση των ειδών και γενικά για οποιοδήποτε περιβαλλοντικό ζήτημα τους απασχολεί. Ο/η εκπαιδευτικός (Γη) απαντάει και εκφράζει σκέψεις και συναισθήματα σύμφωνα με τις συνέπειες που υφίσταται από την ανθρώπινη ενέργεια. Στη συνέχεια ακολουθεί συζήτηση σχετικά για τις απαντήσεις που δόθηκαν με στόχο την ανατροφοδότηση και την εμβάθυνση στις περιβαλλοντικές προκλήσεις. Η θεατρική τεχνική-καρέκλα των ερωτήσεων ενθαρρύνει την βιωματική μάθηση και οι μαθητές/τριες ευαισθητοποιούνται και επεξεργάζονται το περιβαλλοντικό ζήτημα που θίγεται. Μία παραλλαγή είναι η εναλλαγή των ρόλων διαδοχικά, με σκοπό και οι μαθητές/τριες να μπουν στον “ρόλο” της Γης και να απαντούν σε ερωτήσεις συμμαθητών/τριών τους και να εκφράζουν τις σκέψεις και τα συναισθήματα τους.

*2η Δραστηριότητα: «Ανάδειξε το σύνθημα σου» (45’)*


Ο/η εκπαιδευτικός ζητάει από τον/την κάθε μαθητή/τρια να δημιουργήσει το δικό του πλακάτ, που θα «σηκώσει» σε μια υποτιθέμενη διαδήλωση ή ενημερώσει σε εκδήλωση για το κλίμα, που λαμβάνει χώρα στην πόλη τους/γειτονιά τους, με αφορμή τις επιπτώσεις της κλιματικής αλλαγής. Οι μαθητές/τριες είναι ελεύθεροι/ες να γράψουν ένα μήνυμα, να εικονογραφήσουν ή να συνδυάσουν και τα δύο. Στο τέλος οι μαθητές/τριες παρουσιάζουν τα πλακάτ τους και ακολουθεί συζήτηση για την υιοθέτηση λύσεων.

(Παράρτημα ΙΙ).

**Παράρτημα Ι**

Ρυπαίνω το περιβάλλον

Προστατεύω το περιβάλλον



**Παράρτημα ΙΙ**