**Εργαστήριο 5: «Η φωνή σου έχει δύναμη!»**

**Προτεινόμενο βιβλίο:** Swift, Κ. (2020). *Πως θα φτιάξουμε έναν καλύτερο κόσμο*, Αθήνα: Διόπτρα

**Χρόνος υλοποίησης:** 2 διδακτικές ώρες

**Λέξεις κλειδιά:** Κοινότητα, ανθρωπότητα, περιβάλλον, ισότητα, πολιτειότητα

**Key words:** Community, democracy, environment, equality, citizenship

**Τρόπος υλοποίησης εργαστηρίου:** Κάθε φύλλο εργασίας θίγει βασική περιβαλλοντική ορολογία και καλλιεργεί τον περιβαλλοντικό αλφαβητισμό των μαθητών, εστιάζοντας στο σπουδαίο ζήτημα της κλιματικής αλλαγής. Με την υλοποίηση των φύλλων εργασίας ο/η εκπαιδευτικός στοχεύει να εστιάσει σε καθημερινά ζητήματα και να δώσει στους/στις μαθητές/τριες στάσεις ζωής, ώστε να υιοθετήσουν μια υπεύθυνη περιβαλλοντική συμπεριφορά και στην συνέχεια να λειτουργήσουν ως υπεύθυνοι περιβαλλοντικοί διαχειριστές. Πιο συγκεκριμένα, η 1η διδακτική ώρα αφορά την εξερεύνηση της γνώσης μέσα από την ανάγνωση του προτεινόμενου βιβλίου από τον/την εκπαιδευτικό και την συζήτηση με τους/τις μαθητές/τριες. Η 2η διδακτική ώρα αφορά την υλοποίηση μιας από τις προτεινόμενες δραστηριότητες. Είναι στην κρίση του/της κάθε εκπαιδευτικού ποια δραστηριότητα θα διαλέξει ανάλογα με την δυναμική της τάξης. Στο συγκεκριμένο φύλλο οι παρούσες δράσεις μπορούν να πραγματοποιηθούν και ως δραστηριότητες επέκτασης.

**1η διδακτική ώρα**

*Κάλυψη Γνώσης και Συζήτηση (45’)*

Ο/η εκπαιδευτικός εξηγεί την σημασία της προστασίας του περιβάλλοντος και την σπουδαιότητα του να δράσει ο καθένας/καθεμιά ατομικά. Πραγματοποιείται από τον/την εκπαιδευτικό ανάγνωση του βιβλίου, δείχνοντας εικόνες στους/στις μαθητές/τριες, παρακινώντας να ανακαλύψουν τον/την ακτιβιστή/στρια που κρύβουμε όλοι/όλες μέσα μας και δίνοντας έμφαση στην παρακίνηση του κάθε μαθητή/τριας, μέσα από την ενδυνάμωσή τους στο κοινωνικό και περιβαλλοντικό σύνολο, ως κομμάτι του πλανήτη μας.

**2η διδακτική ώρα**

Δραστηριότητα: «Τώρα είναι η σειρά σου» (45’)

Ο/η εκπαιδευτικός χωρίζει τους/τις μαθητές/ τριες σε ομάδες, ανάλογα με την δυναμική της τάξης και η κάθε ομάδα αναλαμβάνει την συγγραφή ενός ποιήματος χαϊκού (ποιητική φόρμα: 5 συλλαβές, 7 συλλαβές, 5 συλλαβές) με θέμα τον εθελοντισμό για το περιβάλλον. Η κάθε ομάδα ορίζει έναν/μια εκπρόσωπο ο/η οποίος/α παρουσιάζει το τελικό προϊόν στους/στις συμμαθητές/τριες τους . Προτείνεται να οργανωθεί μια βραδιά ποίησης και οι μαθητές/τριες να απαγγείλουν τα ποιήματά τους προς κάθε πολίτη (οικογένεια, γειτονιά, τοπική κοινωνία).

|  |
| --- |
| (λέξη με 5 συλλαβές) |
| (λέξη με 7 συλλαβές) |
| (λέξη με 5 συλλαβές) |

**Εναλλακτικές δραστηριότητες / Δραστηριότητες επέκτασης**

*1η Δραστηριότητα:* «Δυνάμωσε την φωνή!» (45’)

Ο/η εκπαιδευτικός δίνει στους μαθητές/τριες του την ερώτηση και αναφέρει: *Αν μπορούσες να κάνεις μια ευχή για τον πλανήτη μας, τι θα ζητούσες; Δεν υπάρχει μαγικό ραβδί ως βοηθητικό εργαλείο, αλλά η πρόθεση για αλλαγή στάσεων και συμπεριφορών. Όλοι ΜΑΖΙ προσπαθούμε για έναν καλύτερο κόσμο.* Αρχικά, ο/η κάθε μαθητής/τρια δίνουν την απάντησή τους σε ένα σημείωμα, με έναν γενικό τίτλο και μια-δύο προτάσεις της ευχής τους. Μόλις την ολοκληρώσουν την αφήνουν γύρω από μια εικόνα της Γης, ενός δέντρου ή οτιδήποτε υπάρχει στο δημιουργικό πνεύμα των μαθητών/τριων. Στην συνέχεια χωρίζει τους/τις μαθητές/ τριες σε ομάδες, ανάλογα με την δυναμική της τάξης και η κάθε ομάδα αναλαμβάνει την δημιουργία ενός εικονογραφήματος, μιας αφίσας, ενός ποιήματος, ή ενός τραγουδιού, τα οποία μπορούν να επικοινωνήσουν προς το σύνολο του σχολείου, την τοπική κοινωνία ή γενικότερα. Σκοπός είναι να αποτυπωθεί το ζήτημα της κλιματικής αλλαγής και τον τρόπο που ο/η καθένας/καθεμιά μας μπορεί να λάβει δράση για αλλαγή, ώστε να φτιάξουμε έναν καλύτερο κόσμο.

Η δράση μπορεί να επεκταθεί ως προς την τοποθεσίας της, να γίνει στο πλαίσιο κάποιας εκδρομής στην φύση, αλλά και να μεγαλώσει ως προς το κοινό της με την επικοινωνία των μηνυμάτων των μαθητών/τριων.

*2η Δραστηριότητα:* «Πράσινοι Ήρωες που υπερασπίζονται την Γη» (45’)

Ο/η εκπαιδευτικός παρουσιάζει στους μαθητές/τριες, ανθρώπους σύμβολα της προστασίας του περιβάλλοντος, όπως η Ρέιτσελ Γκάρσον, η Βαντάνα Σίβα, ο Αλ Γκορ, ο Σερ Νέιβιντ Άτενμπορο, ο Λεονάρντο Ντι Κάπριο, η Γουανγκάρι Ματάι, ο Τσίκο Μέντεζ, η Γκρέτα Τουνμπεργκ κ.ά.. Ο/η εκπαιδευτικός χωρίζει σε ομάδες και προσκαλεί σε ένα δείπνο όλους αυτούς τους ήρωες και ηρωίδες της Γης, ώστε να συζητήσουν για την κλιματική αλλαγή και την προστασία της φύσης. Στο τέλος, δίνουν λύσεις για το πως μπορούν να ενώσουν τις δυνάμεις τους ώστε να φτιάξουν έναν καλύτερο κόσμο, αποτελώντας την αλλαγή που χρειαζόμαστε.