**Εργαστήριο 6: «Μήπως δεν υπάρχει κλιματική αλλαγή;»**

**Προτεινόμενο βιβλίο:** Cook, J. (2021). *Η Κλιματική αλλαγή και το αγύριστο κεφάλι*, Αθήνα: εκδόσεις Κάτοπτρο

**Χρόνος υλοποίησης:** 2 διδακτικές ώρες

**Λέξεις κλειδιά:** Κλιματική συνωμοσία, ρυπαντές, υπερθέρμανση, φαινόμενο θερμοκηπίου, παγετώνες

**Key words:** Climate change denial, polluters, global warming, greenhouse effect, glaciers

**Τρόπος υλοποίησης εργαστηρίου:** Κάθε φύλλο εργασίας θίγει βασική περιβαλλοντική ορολογία και καλλιεργεί τον περιβαλλοντικό αλφαβητισμό των μαθητών/τριων, εστιάζοντας στο σπουδαίο ζήτημα της κλιματικής αλλαγής. Με την υλοποίηση των φύλλων εργασίας ο/η εκπαιδευτικός στοχεύει να εστιάσει σε καθημερινά ζητήματα και να δώσει στους/στις μαθητές/τριες στάσεις ζωής, ώστε να υιοθετήσουν μια υπεύθυνη περιβαλλοντική συμπεριφορά και στην συνέχεια να λειτουργήσουν ως υπεύθυνοι περιβαλλοντικοί διαχειριστές. Πιο συγκεκριμένα, η 1η διδακτική ώρα αφορά την εξερεύνηση της γνώσης μέσα από την ανάγνωση του προτεινόμενου βιβλίου από τον/την εκπαιδευτικό και την συζήτηση με τους/τις μαθητές/τριες. Η 2η διδακτική ώρα αφορά την υλοποίηση μιας από τις προτεινόμενες δραστηριότητες. Είναι στην κρίση του/της κάθε εκπαιδευτικού ποια δραστηριότητα θα διαλέξει ανάλογα με την δυναμική της τάξης. Στο συγκεκριμένο φύλλο οι παρούσες δράσεις μπορούν να πραγματοποιηθούν και ως δραστηριότητες επέκτασης.

**1η διδακτική ώρα**

*Κάλυψη Γνώσης και Συζήτηση (45’)*

Ο/η εκπαιδευτικός κάνει μια αναδρομή σε όσα έχουν αναφερθεί στα προηγούμενα φύλλα εργασιών περί κλιματικής αλλαγής. Στην συνέχεια, πραγματοποιεί ανάγνωση του βιβλίου και αποτυπώνει στους μαθητές/τριες την άρνηση που υπάρχει για την ύπαρξη της κλιματικής αλλαγής. Μέσα στο βιβλίο δίνονται μύθοι, πλάνες και οι δέουσες απαντήσεις. Οι μαθητές/τριες βλέπουν και την αντίθετη πλευρά των αρνητών και εξερευνούν επιστημονικά δεδομένα με απλό και κατανοητό τρόπο.

**2η διδακτική ώρα**

Δραστηριότητα: «Θεωρίες συνωμοσίας γύρω από το κλίμα» (45΄)

Ο/η εκπαιδευτικός αναλαμβάνει την ανάγνωση συγκεκριμένων ενοτήτων του βιβλίου «Η κλιματική αλλαγή και το αγύριστο κεφάλι». Είναι στην ευχέρεια του/της εκπαιδευτικού η επιλογή ενοτήτων. Έπειτα ο/η εκπαιδευτικός χρησιμοποιώντας το παιχνίδι ρόλων χωρίζει τους/τις μαθητές/τριες σε δύο ομάδες, η μία ομάδα είναι των αρνητών και η άλλη των υποστηρικτών της κλιματικής αλλαγής. Έπειτα, από συνεργασία στο πλαίσιο της κάθε ομάδας καταγράφονται απόψεις και σημεία της υπεράσπισης των προσωπικών τους επιλογών και εν συνεχεία, ο/η εκπρόσωπος της ομάδα παρουσιάζει το τελικό προϊόν.

**Εναλλακτικές δραστηριότητες / Δραστηριότητες επέκτασης**

1η Δραστηριότητα: «Δημιουργία κόμικ-Ομάδα δράσης για το κλίμα» (45’)

Ο/η εκπαιδευτικός χωρίζει τους/τις μαθητές/ τριες σε ομάδες, ανάλογα με την δυναμική της τάξης και η κάθε ομάδα αναλαμβάνει την συγγραφή μιας σύντομης ιστορίας με ζωγραφιές και μικρά κείμενα, αποτυπώνοντας με μορφή κόμικς μια συζήτηση μεταξύ υπερασπιστών και αρνητών της κλιματικής αλλαγής, δηλαδή του αγύριστου κεφαλιού, ως βασικών πρωταγωνιστών. Η κάθε ομάδα θα πρέπει να καταγράψει αρχικά:

* Ποιο είναι το στοχευμένο ζήτημα που θα εστιάσουν
* Ποια θα είναι τα πρόσωπα (συγκεκριμένα)
* Ποιος ο τόπος και ο χρόνος
* Ποιο το τελικό αποτέλεσμα

Μερικές συμβουλές για την δημιουργία του κόμικς:

* Τα συννεφάκια να κατευθύνονται προς το πρόσωπο που μιλά
* Τα πρόσωπα να είναι πανομοιότυπα για να αναγνωρίζονται στα κουτάκια
* Να γράφουν σε ευθύ λόγο, αφού τα πρόσωπα μιλούν μεταξύ τους
* Να γράφουν μόνο με κεφαλαία γράμματα και να χρησιμοποιούν σημεία στίξης